KIRJALLINEN KYSYMYS E-2675/98

esittäjä(t): Gerhard Hager (NI) neuvostolle

(1. syyskuuta 1998)

Aihe: Avoimuus ja julkisuus oikeus- ja sisäasioissa

Maaliskuussa 1998 pidetyn oikeus- ja sisäasioiden ministerineuvoston yhteydessä neuvosto hyväksyi tiedonannon oikeus- ja sisäasioiden julkisuudesta ja avoimuudesta. Tarkoituksena on tuoda toimia koskevia yksityiskohtia saataviin entistä helpommin ja entistä aikaisemmassa vaiheessa, antaa tietoja lehdistölle säännöllisesti ja seikkaperäisesti ja pitää ministerineuvostossa avoimia keskusteluja. Lisäksi on tarkoitus antaa tietoja kansallisille parlamenteille entistä aiemmin.

1. Mitä tämänhetkinen puheenjohtajamaa aikoo tehdä konkreettisesti tiedonannon tavoitteiden saavuttamiseksi?

2. Miten tietojen saantia helpotetaan (julkisuus ja lehdistö)?

3. Miten nykyistä aikaisempi tiedotus kansallisille parlamenteille toteutetaan?

4. Mitä julkisia keskusteluja puheenjohtajamaa Itävalta on suunnitellut?

5. Kuinka pitkällä neuvostossa ovat valmistelut julkisesti saatavissa olevan asiakirjaluettelon laatimiseksi, mitä avoimuus ja kansalaisläheisyys ehdottomasti edellyttää?

6. Mitä oikeus- ja sisäasioihin liittyviä seminaareja ja konferensseja on suunniteltu Itävallan puheenjohtajakaudelle, ja miten tulokset julkistetaan?

7. Saatujen tietojen mukaan Yhdistynyt kuningaskunta laati puheenjohtajana toimiessaan komission kanssa tarkan luettelon kolmanteen pilariin liittyvästä yhteisön oikeudesta, jota on nyt tarkoitus käyttää jäsenyysneuvottelujen pohjana. Eikö olisi avoimuuden mukaista julkistaa tämä luettelo? Jos neuvosto on tätä mieltä, voidaanko luettelo julkistaa?

Vastaus

(7. ja 8. joulukuuta 1998)

Neuvosto haluaa korostaa, että se pitää erittäin tärkeänä niiden velvoitteidensa noudattamista, jotka koskevat julkisuutta sekä yleisön oikeutta tutustua neuvoston asiakirjoihin. Tämä koskee erityisesti neuvoston päätöksen 93/731/ETY nojalla tehtyjä pyyntöjä saada asiakirjoja.

Neuvosto on myös tietoinen niistä uusista avoimuutta koskevista velvoitteistaan, joita Amsterdamin sopimuksen voimaantulo tuo mukanaan. SEU:n ensimmäinen artikla, joka muutettuna vahvistaa avoimuuden periaatteen Euroopan unionissa tehtyjen päätösten osalta ja muutettu EY:n perustamissopimuksen 255 artikla antavat unionin kansalaisille oikeuden tutustua Euroopan parlamentin, neuvoston ja komission asiakirjoihin edellyttäen, että asiaa koskevat periaatteet ja edellytykset ensin määritellään. SEU:n 41 artiklan nojalla 255 artiklaa sovelletaan myös SEU:n VI osastoon.

Mitä tulee arvoisan parlamentin jäsenen esittämään kysymykseen nykyisen puheenjohtajavaltion toteuttamien toimien osalta, neuvosto haluaa muistuttaa, että 19.3.1998 pidetyssä oikeus- ja sisäasioiden (YOS) neuvoston istunnossa tehdyt päätelmät otetaan huomioon kaikissa puheenjohtajavaltio Itävallan toimenpiteissä, päätöksissä ja toimissa. K.4-komitean ja YOS-työryhmien kokousaikataulut on julkistettu ja lehdistötilaisuuksien määrää on lisätty. Puheenjohtajavaltio aikoo lisäksi antaa puheenjohtajakautensa aikana YOS-asioissa toteutettuja toimia koskevan tilanneselvityksen. Lisäksi harkitaan YOS-asioita koskevien ehdotusten antamista julkisuuteen samaan aikaan kuin ne toimitetaan Euroopan parlamentille, aluksi Internetin kautta ja sen jälkeen EYVL:ssä.Julkisten keskustelujen osalta huomautetaan, että oikeus- ja sisäasioiden neuvosto järjestää 3. joulukuuta 1998 avoimen keskustelun aiheesta "toimintasuunnitelma vapauden, turvallisuuden ja oikeuden aleen luomiseksi". Keskustelun aihe täsmennetään joulukuun alussa pidettävässä oikeus- ja sisäasioiden neuvoston istunnossa.

Puheenjohtajavaltio Itävalta aikoo lisäksi järjestää useita asiaan liittyviä seminaareja ja konferensseja, joita koskeva yksityiskohtainen luettelo toimitetaan suoraan arvoisalle parlamentin jäsenelle.

Lisäksi osastoon VI liittyvien asiakirjojen julkaiseminen Internetissä on parhaillaan tekeillä. Asian käsittely saatetaan päätökseen mahdollisimman nopeasti. Arvoisalle parlamentin jäsenelle toimitetaan suoraan kopio Euroopan unionin oikeus- ja sisäasioiden alan säännöstöä koskevasta luettelosta.

Neuvosto haluaa lisäksi ilmoittaa, että Amsterdamin sopimuksella perussopimuksiin liitetyssä pöytäkirjassa kansallisten kansanedustuslaitosten asemasta Euroopan unionissa määrätään, että jokaisesta säädös-ehdotuksesta tai muista merkittävistä toimenpiteistä tiedotetaan ajoissa kansallisille kansanedustuslaitoksille, jotta nämä voisivat käsitellä niitä.

Neuvosto haluaa painottaa, että pöytäkirjalla on tarkoitus lisätä kansallisten kansanedustuslaitosten osallistumista Euroopan unionin toimintaan ja vahvistaa niiden mahdollisuutta ilmaista näkemyksensä niille erityisen tärkeistä kysymyksistä. On täsmennettävä, että neuvoston käytäntö oikeus- ja sisäasioissa on toimittaa asiakirjat saataville yhdellätoista Euroopan unionin kielellä vähintään kaksi viikkoa ennen neuvoston istuntoa. Kaikilla kansallisilla kansanedustuslaitoksilla on näin ollen - hallitustensa välityksellä - mahdollisuus tutkia huolellisesti Euroopan unionin ehdotukset.